Banc Nacional de Cambodja

El Banc National de Cambodja (en anglès: National Bank of Cambodia, NBC; khmer: ធនាគារជាតិនៃកម្ពុជា, romanitzat: Thoneakea Cheat ney Kampuchea) és el banc central de Cambodja. Les funcions del banc inclouen, entre d'altres, la gestió de les polítiques monetària i de canvi, la regulació dels bancs i de les institucions financeres, i el control de la moneda nacional, el riel. El banc va ser fundat l'any 1954, després que Cambodja obtingués la seva independència de França, agafant el relleu de l'Institut d'Émission des États du Cambodge, du Laos et du Viet-nam, un quasi-banc central francès de curta durada que havia substituït la Banque de l'Indochine dos anys abans. Durant el període de la Kamputxea Democràtica, de 1975 a 1979, tot el sistema financer va deixar d'existir a causa de la instauració d'una economia no monetària, però el banc central es va restablir l'octubre de 1979. Va ser conegut com el Banc Vermell o Banque Rouge, o oficialment com el Banc Nacional del Poble de Kamputxea de 1979 a 1992 durant la República Popular de Kamputxea. Història Creació d'un banc nacional per a Cambodja després de la independència El Banc Nacional de Cambodja es va establir el 23 de desembre de 1954, després que el país obtingués la independència del Protectorat francès de Cambodja i després de la dissolució de l'Institut d'Émission, la casa d'impressió de moneda per als tres països d'Indoxina. En els seus inicis, el banc emetia la moneda nacional, el riel, sota un patró or amb un pes de 25,3905 mil·ligrams d'or fi, garantit pels actius en or i divises de la mateixa institució. D'aquesta manera, va exercir un paper important com a empresa d'economia mixta del moviment Sangkum. La Guerra Civil de Cambodja va afeblir el sistema bancari del país i, el 28 d'octubre de 1971, el Banc Nacional va ordenar als bancs comercials suspendre totes les operacions de canvi de divises en un intent fallit d'establir un tipus de canvi "flexible" per al riel. El valor de la moneda es va col·lapsar a mesura que el Dòlar dels Estats Units es convertia en la moneda de facto. Destrucció per part dels Khmers Vermells El Banc Nacional de Cambodja va ser un dels dos edificis, juntament amb la Catedral catòlica de Phnom Penh, que van ser destruïts sistemàticament pels Khmers Rojos, com a mostra dels seus dos enemics principals: el capitalisme i la religió. Només en van quedar ruïnes arran de l'explosió provocada pels Khmers Vermells durant la caiguda de Phnom Penh el 17 d'abril de 1975. Creació d'un banc en un règim comunista sota ocupació vietnamita En un gir irònic de la història, el règim comunista establert després de la invasió vietnamita del 1979, la República Popular de Kamputxea, va reintroduir l'ús de la moneda i va restablir el sistema bancari capitalista. Com que els Khmers Vermells havien enderrocat l'oficina principal del Banc Nacional de Cambodja, la seu provisional del banc es va obrir a la planta superior del Banc de Comerç Khmer mitjançant crèdits de la Unió Soviètica. Durant la dècada de 1980, el Banc Central de Cambodja va exercir tant les funcions de banc central com de banc comercial. Restauració de la monarquia i del banc nacional L'any 1990 es van retirar les runes que quedaven de l'antic edifici per construir un nou banc central per a Cambodja. El sistema bancari es va anar reforçant i modernitzant progressivament a mesura que la democràcia i la monarquia tornaven al país després de les eleccions generals de 1993. L'edifici va ser renovat de nou l'any 2003 i actualment està construint una nova seu a la mateixa ubicació. Cambodja disposa d'un model d'autoritat financera sectorial integrat on el Banc Nacional de Cambodja (NBC) només és responsable de la protecció del consumidor i la conducta del mercat (CPMC) en la indústria bancària. Consell d'administració L'òrgan de govern del banc central és el consell d'administració. El consell està format per set membres: el governador, el vicegovernador i cinc membres més; un en representació del cap de govern, un en representació del Ministeri d'Economia i Finances, un en representació de les activitats econòmiques, un en representació de l'ensenyament superior i un altre en representació del personal de la institució. El consell està presidit pel governador. Sucursals El Banc Nacional de Cambodja té la seva seu principal a Phnom Penh, a més de 21 sucursals situades a diferents províncies del país. Vegeu també Riel cambodjà Economia de Cambodja Referències Bibliografia Slocomb, Margaret. An Economic History of Cambodia in the Twentieth Century (en anglès). NUS Press, 2010. ISBN 978-9971-69-499-9. Gardere, Jean-Daniel. Money and Sovereignty: An Exploration of the Economic, Political and Monetary History of Cambodia (en anglès). National Bank of Cambodia, 2010. ISBN 978-99963-511-2-9. Clark, Heather A. When There Was No Money: Building ACLEDA Bank in Cambodia's Evolving Financial Sector (en anglès). Springer Science & Business Media, 2006-03-14. ISBN 978-3-540-28877-0. Enllaços externs Banc Nacional de Cambodja - Lloc web oficial